Uue-Vända maa sees, tee ääres, mis Rassilt, Kabelimäest ja Orikülamäest üle Oriküla poole läheb, on keskhommiku pool tee kaldal "Papi haud." Jutt on ühest katoliku ülempapist. Tema elanud Jaagupi kiriku juures, kuna ta all olla ka Suure-Jaani ja Pilistvere papid olnud. Siin tee kõrval, kus ta haud on, varitsenud teda röövlid, kui ta kutsari ja kahe hobusega Vändra poole sõitnud. Nad teadnud, et ta on rikas mees ja tapnud ta ära. Siia maetud ta ka esiotsa maha. Kuid tema sugulased lasknud ta pärast välja võtta ja Jaagupi kiriku aeda matta, kus ta praegu puhkab. Vändra kirikuõpetaja Sokolovski kuulnud seda Vändra meeste juttu ja käinud papihauda vaatamas. Selle metsa nimi on Papiristi mets, ehk küll nüüd seal risti ega kivi ei ole.